অষ্টমীতে মণ্ডপে মণ্ডপে জনস্রোত! দুগ্গা দর্শন করতে লম্বা লাইন

ওয়েব ডেস্ক: আজ অষ্টমী (Astami)। পুজোর এই দিনটিতে বাড়তি উন্মাদনা যে থাকেই তা বলাবাহুল্য। সকালে মায়ের পায়ে অঞ্জলি দিয়ে ঠাকুর দেখতে বেরিয়ে পড়েছে হুজুগে বাঙালি। তবে শুধু বাঙালি নয়। বাঙালির এই শ্রেষ্ঠ উৎসবে গা ভাসিয়েছেন ভিন্ন ধর্মের মানুষজনও। দুর্গাপুজো (Durga Puja) সবার। প্রতি বছরের মতো এ বছরও অষ্টমীর দিন দুর্গা দর্শন করতে লম্বা লাইন পড়ছে মণ্ডপে মণ্ডপে। যা প্রতিবারের মতো চতুর্থী, পঞ্চমী, ষষ্ঠীর ভিড়কে ছাপিয়ে যাচ্ছে! হুবহু মিলে যাচ্ছে প্রতিবছরের অষ্টমীর ভিড়ের সেই ছবিটা।

কলকাতা থেকে জেলা, পুজোর আকর্ষণ সর্বত্রই! ভিআইপি কার্ড সঙ্গে থাকলেও ঠাসা ভিড়েই ঠাকুর দর্শন করছেন দর্শনার্থীরা। দুপুরে নাম্মাত্ত বৃষ্টি মুড বিগড়োলেও বৃষ্টি মোটেই অষ্টমীর ঠাকুর দর্শনে বাঁধা হয়ে দাঁড়ায়নি। দিকে দিকে দর্শনার্থীদের থিক থিকে ভিড়। এ বছর শহরের বেশ কয়েকটি পুজো বাড়তি নজর কেড়েছে আমজনতার। তালিকায় যেমন রয়েছে সন্তোষ মিত্র স্কোয়ার ঠিক তেমনই দর্শনার্থীদের ভিড় উপচে পড়ছে টালা প্রত্যয়, সুরুচি সংঘ, চেতলা অগ্রণী, অর্জুনপুর আমরা সবাই এবং দমদমের তিনটি পুজোতে।

অপারেশন সিঁদুরের সাফল্য তুলে ধরতে এ বছর সন্তোষ মিত্র স্কোয়ারের পুজোর থিম ‘অপারেশন সিঁদুর’। যেখানে শো দেখতে মাত্রা ছাড়াচ্ছে মানুষের ভিড়। দূর দুরান্ত থেকে হাজার হাজার মানুষ এই মণ্ডপে এসে ভিড় জমাচ্ছেন। আজ অষ্টমীর সকাল থেকেও সেই এই ছবি ধরা পড়েছে। অন্যদিকে, দমদম সংঘের ব্যোমকেশের থিমও ভিড় বাড়াচ্ছে। আজ সন্ধ্যাতেও সেই একই ছবি। প্যান্ডেলের কারুকার্য, নজরকাড়া থিম ভিআইপি গেটেও ভিড় বাড়াচ্ছে।

আরও পড়ুন: পুজোতে ভরসা মেট্রো, একদিনেই ১০ লক্ষ যাত্রীবহন

আবার উত্তর কলকাতার অন্যতম আকর্ষণ টালা প্রত্যয়ের (Tala Pratyay) ‘বীজঅঙ্গন’ থিম দেখতেও আজ উপচে পড়ছে ভিড়। চলছে দেদার ছবি তোলা। ভিড় সামাল দিতে হিমশিম খেতে হচ্ছে পুলিশকে। এর পাশাপাশি রয়েছে শ্রীভূমি, সুরুচি সংঘ, চেতলা অগ্রণীর পুজো এবং অর্জুনপুর আমরা সবাইয়ের পুজো। অর্জুনপুর আমরা সবাইয়ের পুজোতে এ বছর থিম ‘মুখোমুখি’। অষ্টমীর সন্ধ্যায় এই মণ্ডপে থিক থিক করছে ভিড়।

অন্যদিকে, সজল ঘোষের সন্তোষ মিত্র স্কোয়ারের পুজোতে এর আগে নোটিস গেলেও সেখানে ভিড়ের কমছে না। যত সময় গড়াচ্ছে ততই ভিড় বাড়ছে। মহাষ্টমীর সন্ধে গড়াতে না গড়াতেই ত্রিধারার পুজোতেও গিয়েছে নোটিস। অঘোরিদের লাইভ পারফরম্যান্সে নাকি দর্শনার্থীদের নিরাপত্তা প্রশ্নের মুখে ফেলেছে। সেই কারণেই নোটিস। যদিও এর ফলে ত্রিধারার দর্শনার্থী কিন্তু কমছে না। আবার সাবেকি পুজোর স্বাদ দিতে হাজার হাজার মানুষের ঢল নামছে বাগবাজারের পুজো মণ্ডপে। মায়ের মুখখানা একবার দর্শন করতে আজও বহু মানুষ ছুটে গিয়েছেন এই পুজোয়। এই পুজোর অন্যতম আকর্ষণ মেলা।

এদিকে তরুণ প্রজন্মের ভিড়ে থিক থিক করছে ম্যাডক্স স্কোয়ার (Maddox Sqaure)। ম্যাডক্স স্কোয়ারের মাঠে আড্ডায় মজেছে তরুণরা। আজও সেই একই ছবি। আসলে আগামীকাল নবমীর রাত পোহালেই মায়ের বিদায়ের পালা। তাই উত্তর থেকে দক্ষিণ কলকাতায় ভিড় যে রাত হলে আরও বাড়বে তা বলার অপেক্ষাই রাখে না। কলকাতার পুজো তো রয়েছেই। জেলার সব নামজাদা পুজো দেখতেও ভিড় জমছে দিকে দিকে। হুজুগে মানুষজনের ঢল নামছে কল্যাণীর পুজোতে। অষ্টমীর সকাল থেকেও চিত্র বদলাই নয়। বরং ভিড় বেড়েছে মণ্ডপে।

দেখুন অন্য খবর